Pilot TAROM, despre reluarea zborurilor: „E decizia fiecărui pilot, le-a ajuns cuțitul la os”. Ce îi nemulțumește
Cezar Osiceanu, pilot la TAROM a explicat luni seara, în exclusivitate la Digi24, situația de blocaj de la compania aeriană. El spune că piloții au decis să nu se mai prezinte la serviciu din cauza mai multor probleme, unele de securitate a zborului, începând de la lipsa căștilor și până la mâncarea din avion și la salariile primite, care sunt cu mult mai mici decât la alți transportatori aerieni. În ceea ce privește revenirea la normal a zborurilor, acesta a declarat că „e decizia fiecăruia dintre piloți. Nu este o problemă că suntem într-o grevă. Aici a fost decizia fiecărui pilot căruia i-a ajuns cuțitul la os”. „Compania trebuia să asigure comunicare, să asigure piloți de schimb, nu e problema noastră, a mai spus Osiceanu.